Jonas Dahl (SF), 2012-08-20:
Sådan som jeg har forstået det, var der ikke nogen endelig aftale med Enhedslisten.
Det kan godt være, hr. Frank Aaen har en anden opfattelse af det.
Nu har jeg ikke siddet i det samme forhandlingslokale som hr. Frank Aaen, så jeg synes, det er lidt svært for mig at stå her og tage en diskussion pr. stråmand.
Men jeg vil gerne sige, at noget af det, som jeg har forstået – når man ser på tallene i forhold til den aftale, der lå med Enhedslisten – er, at de fattigste pensionister faktisk får mere med den aftale, der ligger på bordet her i dag.
Social- og sundhedsassistenten får mere i forhold til den aftale, der lå med Enhedslisten.
Det er to konkrete forslag, som jeg i hvert fald kan huske det i hovedet, i den aftale, som så ikke var en aftale, for der var jo ikke en aftale.
Der lå jo ikke en underskrevet aftale.
Som jeg har forstået det, var der ikke opbakning i Enhedslisten til det – det kan være, jeg tager fejl.
Men faktum er jo, at der ikke var en aftale.
Sværere er det vel heller ikke?
Jeg synes faktisk, at der er noget positivt i, at man hæver topskattegrænsen i stedet for at diskutere topskattesatsen.
Det er dér, der er en meget stor forskel i forhold til debatten om topskat.
Jeg synes faktisk, at det er rimeligt, at vi nu ser på, hvordan dem, der ligger i mellemindkomstgruppen, som faktisk i dag havner i topskatten, fremadrettet vil undgå topskatten.
Det synes jeg faktisk er en fornuftig prioritering.
Hvis vi nu ser på det, er det to tredjedele af den her skattereforms provenu, der bliver brugt på at lette i lav- og mellemindkomstgrupperne.
Det er dem, der får mest ud af det, for der drejer det sig om, at vi letter i arbejdsmarkedsbidraget.
Det drejer sig om, at vi rent faktisk giver den forøgelse, som gør, at man får noget ud af det.
Det synes jeg er et vigtigt element i det.
I forhold til hele dagpengediskussionen vil jeg sige, at jeg er helt med på, at den er oppe i tiden.
Det er også baggrunden for, at vi har sagt, at her er et problem, som vi også i regeringen bliver nødt til at se på frem mod den 1. januar.
Jeg har sådan set hørt Enhedslisten sige nogenlunde det samme.
Så kan vi altid stå her og give store løfter, men jeg tror, at et vigtigt skridt i det er en fælles forståelse og en fælles anerkendelse af, at der er en udfordring med hensyn til dem, der nu mister dagpengene, og dem har vi en fælles interesse i rent faktisk at sikre fremadrettet.
Den bedste måde at sikre dem på er et eller andet sted, at vi hjælper dem i gang på arbejdsmarkedet, og det er faktisk noget af det, der sker med den her skattereform.
Jeg vil gerne gentage det svar, som jeg gav hr. Frank Aaen.
For det første lå der jo ikke en aftale med Enhedslisten.
Hvis der lå en underskrevet aftale med Enhedslisten, synes jeg da, at fru Johanne Schmidt-Nielsen skulle lægge den frem.
Mig bekendt ligger der ikke en underskrevet aftale med Enhedslisten.
Sådan som jeg har forstået det, kunne Enhedslisten også tidligere i løbet af den forhandlingsuge, der var, have sagt ja tak til en aftale.
Hvis man havde gjort det, havde der været en aftale, men der var jo ikke nogen aftale.
Så ligger der et forhandlingspapir, som Enhedslisten har valgt at lægge frem.
Der må jeg bare nævne – det var også det svar, jeg gav hr. Frank Aaen – to eksempler fra det, nemlig at de fattigste pensionister faktisk ville have fået mindre, lige så vel som social- og sundhedsassistenten havde fået en mindre skattelettelse end den, de nu får med den aftale, som vi behandler i dag, og som blev lavet sammen med Venstre og Konservative.